**Az előterjesztést megtárgyalta:**

 - Gazdasági és Városstratégiai Bizottság

***A határozati javaslatot törvényességi***

***szempontból megvizsgáltam:***

/: Dr. Károlyi Ákos :/

 jegyző

**E L Ő T E R J E S Z T É S**

# **Szombathely Megyei Jogú Város Közgyűlésének 2018. június 25-i ülésére**

**Javaslat a Parkerdő Lakópark területén lévő 16667 hrsz-ú ingatlan térítésmentes önkormányzati tulajdonba adására**

A Parkerdő 2005 Kft. (1055 Budapest, Szent István krt. 1. II/2a.) ügyvezetője 2018. február 6. napján kelt levelében felajánlotta a tulajdonában lévő 16667 hrsz-ú ingatlan térítésmentes átadását Szombathely Megyei Jogú Város Önkormányzatának azzal a feltétellel, hogy a területen az Önkormányzat lakóközösség rekreációs igényeinek kielégítése céljából két éven belül játszóteret épít és ezen jellegét véglegesen megőrzi.

A Parkerdő Lakópark belső útjainak, járdáinak, közműveinek tulajdonba és kezelésbe történő átadásával kapcsolatban Szombathely Megyei Jogú Város Közgyűlése a 24/2014. (I.30.) Kgy. sz. határozatában döntött az elkészült létesítmények és zöldterületek térítésmentes önkormányzati tulajdonba és kezelésbe vételéről külön megállapodás megkötésével.

A Közgyűlés az önkormányzati tulajdonba átadás-átvétel feltételeként az alábbi kikötéseket tette:

1. A térítésmentes vagyonátruházási szerződéssel járó általános forgalmi adó megfizetésének kötelezettsége az átadó Parkerdő 2005 Kft-t terheli.
2. A garanciális, szavatossági jogok érvényesítését a kivitelező, az átadó és az Önkormányzat között háromoldalú megállapodásban kell rögzíteni.
3. A tulajdoni változással járó hatósági eljárásokkal kapcsolatos költségeit az átadónak kell megfizetni.
4. A 16687 hrsz-ú kiépítetlen útterületet azzal a feltétellel veszi az önkormányzat tulajdonba, ha az az Olad Plató Építőközösség kezelésébe kerül.
5. A Parkerdő lakópark területén kiépített utak, járdák, zöldterületek önkormányzati tulajdonba, kezelésbe vételét abban az esetben támogatja, amennyiben a Falunagy utca részét képező 0949/6 hrsz-ú ingatlan is az átadandó területek között szerepel. Az ingatlanra vonatkozóan külön megállapodásban kell rendelkezni - a teljes lakóterület átadására vonatkozó eljárással egy időben - az átadás feltételeiről a tulajdonosokkal, melyet a Parkerdő 2005 Kft-nek kell előkészítenie.
6. A Parkerdei úti kicsatlakozás fennmaradását, valamint forgalomba helyezését a Parkerdő 2005 Kft-nek a megállapodás megkötése előtt rendezni kell. A fennmaradáshoz szükséges engedélyeket, valamint az útcsatlakozás forgalomba helyezési engedélyét be kell szerezni.
7. A 255/2004. (VI.30.) Kgy. sz. határozat 3. bekezdését az f) pontban előírt feltételek teljesítése miatt az alábbiak szerint módosítja: a Parkerdei úti kicsatlakozás fennmaradáshoz az Önkormányzat közútkezelői szempontból hozzájárul azzal a feltétellel, hogy az ehhez szükséges engedélyeket a Parkerdő 2005 Kft. beszerzi.
8. Az önkormányzati tulajdonban lévő 0948 hrsz-ú Falunagy utca megnevezésű utat belterületté kell minősíttetni, költségeit az átadónak kell megtérítenie.
9. A megállapodás megkötése előtt a vagyonkataszteri nyilvántartásba vételhez szükséges dokumentumok, nyilatkozatok összeállítása az átadó feladata.
10. Az elkészült út- közmű hálózat és fakataszter geodéziai bemérését és azok közműnyilvántartásba vételét az átadónak kell elvégeztetnie.

Az előírtak teljesítését követően az elkészített szerződést a Gazdasági és Városstratégiai Bizottság elé kell terjeszteni.

A felajánlott utak és járdák térítésmentes átadás-átvételére vonatkozó közgyűlési feltételek közül az elkészült közművezetékek geodéziai bemérése és azok nyilvántartásba vétele teljesült.

A megállapodás tervezetet abban az esetben tudja a Gazdasági és Városstratégiai Bizottság tárgyalni, ha a fenti feltételeket teljesíti a Parkerdő 2005 Kft.

Lakossági jelzések alapján felkértem a Parkerdő Lakópark útjainak tulajdonosi és kezelői feladatait ellátó szervezet vezetőjét, hogy a Szent II. János Pál pápa körút Homok út Káptalan utca közötti szakaszán a közúti forgalom biztonságos lebonyolíthatósága érdekében az út egyik oldalán várakozási korlátozást jelző közúti jelzőtáblákat helyezzen ki.

A Falunagy utca 55 m hosszban épített útszakasza és a Parkerdei útra történő kicsatlakozása építési engedély nélkül létesült, így annak lezárását a Közlekedési Hatóság írta elő. Ezt a lezárást ennek értelmében folyamatosan fenn kell tartani mindaddig, amíg ennek az útszakasznak forgalomba helyezési engedélye nem lesz. Javaslom, hogy a Közgyűlés kérje fel a Parkerdő 2005 Kft-t, hogy kezdeményezze a Falunagy utca Parkerdei kicsatlakozását és a kiépített útszakasz forgalomba helyezését a Közlekedési Hatóságnál és a forgalombahelyezési engedély birtokában az útszakaszt a közúti forgalom előtt nyissa meg.

A szombathelyi 16667 hrsz-ú ingatlan átadásának kérdése nem szerepelt a 2014. évi Közgyűlés határozatában, annak átvételéről döntés szükséges. Szombathely Megyei Jogú Város vagyonáról szóló 40/2014.(XII.23.) önkormányzati rendelet 13. § (1) bekezdése szerint, bármely vagyontárgy tulajdonjoga ingyenes vagy kedvezményes felajánlásának elfogadásáról a vagyonkezelő kijelöléséről a felajánlott vagyontárgy terheinek, értékének és hasznosíthatóságának mérlegelésével a polgármester dönt. A Parkerdő 2005 Kft. az ingyenes tulajdonba adást játszótér építési kötelezettséggel kívánja átadni, amely költségvetési forrást fog a jövőben igényelni, így a kérdést a Közgyűlés elé terjesztem.

A 16667 hrsz-ú ingatlan kivett park megnevezésű, 5199 m2 nagyságú, 1/1 tulajodni arányban a Parkerdő 2005. Kft. tulajdonát képezi, a tulajdoni lap tanúsága szerint per-, igény és tehermentes. Az ingatlant a jelenleg hatályos szabályozási terv Zöldterület-Közpark övezetbe sorolja. Az ingatlanra forgalmi értékbecslés készül az ajándékozási szerződés elkészítéséhez, a felajánlott vagyontárgy értékének feltüntetése érdekében.

Az Önkormányzat által felkért értékbecslő a 16667 hrsz-ú ingatlan forgalmi értékét 6.990.000,- Ft összegben határozta meg. Az ingatlan, mint zöldterület önkormányzati tulajdonba történő átadásával egyidőben a terület kezelése a Szombathely Megyei Jogú Város Önkormányzata tulajdonában levő zöldfelületi rendszerek fenntartása tárgyában kötött vállakozási szerződés alapján a Szombathelyi Parkfenntartási és Temetkezési Kft. kezelésébe kerül. A 16667 hrsz-ú 5199 m2 nagyságú terület éves fenntartása, kaszálása bruttó 415.972,- Ft összegbe kerül (meglévő gyep kaszálása, füvesítés és felülvetés nélkül).

Tájékoztatom a Tisztelt Közgyűlést, hogy a szakvélemény terjedelmére tekintettel elektronikus úton kerül megküldésre, amely elérhető és letölthető a www.szombathely.hu honlapon a „Közgyűlés / e-közgyűlés/ 2018” menüpont alatt.

Az ingatlanon játszótér kialakítására vonatkozó elképzelést a lakópark lakóinak és a körzet képviselőjének bevonásával a Gazdasági és Városstartégiai Bizottság elé terjesztem. Kérem Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék!

**Szombathely, 2018. június „ ”**

 **/: Dr. Puskás Tivadar :/**

HATÁROZATI JAVASLAT

**…….…/2018. (VI.25.) Kgy. számú határozat**

1. A Közgyűlés felhatalmazza a Polgármestert, hogy a Szombathely Megyei Jogú Város Önkormányzata nevében a Parkerő 2005 Kft. képviselőjével a szombathelyi 16667 hrsz-ú, kivett park megnevezésű, 5199 m2 nagyságú ingatlanra szakértő által készített forgalmi értékbecslés alapján ajándékozási szerződést kössön az alábbi feltételekkel:
	1. A Közgyűlés tudomásul veszi, hogy a 16667 hrsz-ú ingatlan, mint zöldterület önkormányzati tulajdonba történő átadásával egyidőben a terület kezelése a Szombathely Megyei Jogú Város Önkormányzata tulajdonában levő zöldfelületi rendszerek fenntartása tárgyában kötött vállakozási szerződés alapján a Szombathelyi Parkfenntartási és Temetkezési Kft. kezelésébe kerül.
	2. A Közgyűlés kinyilvánítja szándékát, hogy az adásvételi szerződés megkötésétől számított 2 éven belül az ingatlanon a hatályos szabályozási terv előírásainak is megfelelően játszóteret is magába foglaló közparkot kíván kialakítani.
2. A Közgyűlés felkéri a polgármestert, hogy a közpark és játszótér kialakítására vonatkozó javaslatot - a lakópark lakóinak és a körzet képviselőjének bevonásával – terjessze a Gazdasági és Városstratégiai Bizottság elé.
3. A Közgyűlés egyetért a Szent II. János Pál pápa körút Homok út Káptalan utca közötti szakaszán, a közúti forgalom biztonságos lebonyolíthatósága érdekében az út egyik oldalán várakozási korlátozást jelző közúti jelzőtáblák kihelyezésével, ezért a Közgyűlés felkéri a Parkerdő 2005 Kft-t, hogy a közúti jelzőtáblákat helyezze ki.
4. A közgyűlés felkéri a Parkerdő 2005 Kft-t, hogy kezdeményezze a Falunagy utca Parkerdei kicsatlakozását és a kiépített útszakasz forgalomba helyezését a Közlekedési Hatóságnál és a forgalombahelyezési engedély birtokában az útszakaszt a közúti forgalom előtt nyissa meg.

**Felelősök:** Dr. Puskás Tivadar, polgármester

 Illés Károly, alpolgármester

Dr. Károlyi Ákos, jegyző

(A végrehajtás előkészítéséért:

Lakézi Gábor, a Városüzemeltetési Osztály vezetője

**Határidő:** 1. pont: 2018. augusztus 31.

 2. pont: 2018. december 31.

 3. pont: 2018. július 31.

 4. pont: 2018. december 31.